[pic] | COMISIA COMUNITĂŢILOR EUROPENE |

Bruxelles, 18.6.2009

COM(2009) 276 final

2009/0079 (ACC)

Propunere de

REGULAMENT AL CONSILIULUI

de modificare a Regulamentului (CE) nr. 733/2008 privind condițiile de import al produselor agricole originare din țările terțe în urma accidentului produs la centrala nucleară de la Cernobâl

EXPUNERE DE MOTIVE

Istoricul

Reacția inițială a Comunității față de accidentul de la Cernobâl a fost adoptarea de către Comisie a unei recomandări adresate statelor membre privind coordonarea măsurilor naționale pentru comercializarea produselor agricole contaminate de precipitațiile radioactive rezultate în urma accidentului[1]. Recomandarea a fost urmată de o decizie a Comisiei[2] de suspendare a includerii anumitor țări pe lista țărilor din care statele membre autorizează importurile de animale vii și carne proaspătă. La data de 12 mai 1986, Consiliul a adoptat un regulament de suspendare provizorie a importului anumitor produse agricole originare din anumite țări terțe[3]. Dat fiind faptul că aceste măsuri de interzicere a importurilor erau limitate în timp, Consiliul le-a înlocuit cu un regulament privind autorizarea reluării importurilor sub rezerva îndeplinirii anumitor condiții. Acest regulament a stabilit nivelurile maxime permise pentru cesiul radioactiv în produsele importate, niveluri a căror respectare a trebuit să fie verificată de către statele membre importatoare[4]. Începând cu sfârșitul anului 1987[5], Consiliul a introdus articolul 133 (fost 113) din Tratatul CE ca temei juridic pentru adoptarea regulamentelor, prelungind perioada de valabilitate a sistemului de control, baza legislativă fiind Regulamentul (CEE) nr. 737/90[6] al Consiliului adoptat în 1990. Acest regulament a fost apoi prelungit de câteva ori, fiind introduse anumite modificări. Ultima prelungire a valabilității sistemului comunitar de controlare a importurilor de produse agricole în urma accidentului de la Cernobâl, pentru o perioadă de zece ani, datează din martie 2000[7]. În plus, în cadrul procedurii de simplificare, Regulamentul (CEE) nr. 737/90 al Consiliului, care fusese deja modificat de câteva ori, a fost codificat în 2008 în Regulamentul (CE) nr. 733/2008[8] al Consiliului.

Începând din 1990, Comisia a adoptat câteva regulamente în cadrul „procedurii de comitologie” pentru a defini domeniul de aplicare al sistemului de control și procedurile de punere în aplicare a Regulamentului (CEE) nr. 737/90 al Consiliului și, în special, lista produselor agricole originare din țările terțe care trebuie supuse controalelor la granițele Uniunii Europene. În timp, lista s-a extins și, în prezent, include anumite animale vii destinate sacrificării, carne (inclusiv carne de vânat), produse lactate, miere naturală, ciuperci necultivate și anumite bace sălbatice[9]. Controalele importurilor impuse statelor membre de legislația comunitară trebuie, desigur, să țină cont de gradul de contaminare a țării de origine. Pe baza atlasului de depunere privind depunerea cesiului radioactiv în Europa[10], dar mai ales pe baza rezultatelor anchetelor efectuate la fața locului, Comisia a decis în 1999 ca anumite categorii de produse originare din țările terțe să fie supuse unor controale mai stricte[11].

Obiectivul propunerii

Obiectivul propunerii este extinderea, pentru o perioadă de zece ani, a sistemului de verificare a respectării nivelurilor de radioactivitate maxime permise în produsele agricole, niveluri stabilite prin Regulamentul (CE) nr. 733/2008 [versiunea codificată a Regulamentului (CEE) nr. 737/90 al Consiliului care a fost prelungit de Regulamentul (CE) nr. 686/95 al Consiliului până la 31 martie 2000 și de Regulamentul (CE) nr. 616/2000 al Consiliului până la 31 martie 2010].

Prelungirea se justifică deoarece motivele din spatele adoptării Regulamentului 737/90 al Consiliului și a prelungirilor sale anterioare rămân valabile. Contaminarea cu cesiu radioactiv a anumitor produse agricole originare din țările terțe cele mai afectate de accident încă depășește nivelurile maxime permise stabilite prin regulamentul din 1990. Mai multe produse originare din speciile care trăiesc și cresc în zone naturale și seminaturale pot prezenta niveluri ridicate de contaminare cu cesiu-137, iar reducerea în timp a acestor niveluri în respectivele produse depinde în mod esențial de perioada fizică de înjumătățire a acelui radionuclid, respectiv 30 de ani.

Acest fapt a fost confirmat în cadrul unui studiu lansat de către Comisie privind „posibilele importuri de către statele membre ale produselor agricole care conțin concentrații de radiocesiu peste limitele CE”. Contractantul a prezentat rezultatele studiului și recomandările sale în cadrul întâlnirii comitetului ad-hoc înființat în temeiul articolului 5 din Regulamentul (CE) nr. 733/2008 al Consiliului [fost articol 7 din Regulamentul (CEE) nr. 737/90] care a avut loc în decembrie 2007. Pe baza rezultatelor studiului, comitetul a recomandat ca toate produsele incluse în lista actuală să rămână pe listă și să fie supuse controalelor la granițele Uniunii Europene. În plus, conform propunerii din studiu, comitetul a concluzionat că ar fi adecvată prelungirea dispozițiilor din Regulamentul (CE) nr. 733/2008 al Consiliului pentru o perioadă de minimum zece ani. În cadrul întâlnirii sale din 26 noiembrie 2008, grupul de experți menționat la articolul 31 din Tratatul Euratom a fost, de asemenea, consultat cu privire la oportunitatea unor prelungiri viitoare ale dispozițiilor Regulamentului (CE) nr. 733/2008 al Consiliului. În urma propunerii Comisiei a fost emis un aviz favorabil și s-a concluzionat că o astfel de prelungire ar fi adecvată.

În sfârșit, trebuie reamintit faptul că Regulamentul (Euratom) nr. 3954/87[12] al Consiliului autorizează Comisia ca, în cazul unui accident nuclear viitor sau al unei urgențe radiologice, să adopte un regulament prin care să stabilească restricții diferite și mai generalizate care, dacă ar fi introduse, ar fi incompatibile cu dispozițiile din Regulamentul (CE) nr. 733/2008. Prin urmare, este necesară confirmarea dispoziției care prevede abrogarea automată a Regulamentului (CE) nr. 733/2008 în cazul intrării în vigoare a unui astfel de regulament al Comisiei.

2009/0079 (ACC)

Propunere de

REGULAMENT AL CONSILIULUI

de modificare a Regulamentului (CE) nr. 733/2008 privind condițiile de import al produselor agricole originare din țările terțe în urma accidentului produs la centrala nucleară de la Cernobâl

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 133,

având în vedere propunerea Comisiei,

întrucât:

1. Regulamentul (CE) nr. 733/2008[13], care este versiunea codificată a Regulamentului (CEE) nr. 737/90 abrogat privind condițiile de import al produselor agricole originare din țările terțe în urma accidentului produs la centrala nucleară de la Cernobâl[14], a fixat nivelurile de radioactivitate maxime permise pentru produsele agricole originare din țările terțe și destinate consumului uman, niveluri care trebuie respectate de importuri și supuse controalelor de către statele membre. Totuși, Regulamentul (CE) nr. 733/2008 expiră la 31 martie 2010.

2. Contaminarea cu cesiu radioactiv a anumitor produse originare din țările terțe cele mai afectate de accidentul de la Cernobâl încă depășește nivelurile de radioactivitate maxime permise stabilite prin Regulamentul (CE) nr. 733/2008.

3. Există dovezi științifice conform cărora durata contaminării cu cesiu-137 ca urmare a accidentului de la Cernobîl, pentru anumite produse care provin de la specii care trăiesc și se dezvoltă în păduri și zone împădurite, depinde în mod esențial de perioada fizică de înjumătățire a acelui radionuclid, respectiv 30 de ani.

4. Prin urmare, Regulamentul (CE) nr. 733/2008 ar trebui modificat în consecință,

ADOPTĂ PREZENTUL REGULAMENT:

Articolul 1

La articolul 7 din Regulamentul (CE) nr. 733/2008, paragraful al doilea se înlocuiește cu următorul text:

„Acest regulament expiră:

5. la 31 martie 2020, cu excepția cazului în care Consiliul ia o hotărâre în sens contrar la o dată prealabilă, în special în cazul în care lista produselor excluse menționată la articolul 4 acoperă totalitatea produselor destinate consumului uman cărora li se aplică prezentul regulament;

6. la intrarea în vigoare a regulamentului Comisiei prevăzut la articolul 2 alineatul (1) din Regulamentul (Euratom) nr. 3954/87, în cazul în care această intrare în vigoare are loc înainte de 31 martie 2020.”

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele [pic][pic][pic][pic][pic][pic]

[1] Recomandarea Comisiei din 6 mai 1986, JO L 118, 7.5.1986, p. 28.

[2] Decizia Comisiei din 7 mai 1986, JO L 120, 8.5.1986, p. 66.

[3] Regulamentul (CEE) nr. 1388/86 al Consiliului din 12 mai 1986, JO L 127, 13.5.1986, p. 1.

[4] Regulamentul (CEE) nr. 1707/86 al Consiliului din 30 mai 1986, JO L 146, 31.5.1986, p. 88.

[5] Regulamentul (CEE) nr. 3955/87 al Consiliului din 22 decembrie 1987, JO L 371, 30.12.1987, p. 14.

[6] Regulamentul (CEE) nr. 737/90 al Consiliului din 22 martie 1990, JO L 82, 29.3.1990, p. 1.

[7] Regulamentul (CE) nr. 616/2000 al Consiliului din 20 martie 2000, JO L 75, 24.3.2000, p. 1.

[8] JO L 201, 30.7.2008, p. 1.

[9] Regulamentul (CE) nr. 1609/2000 al Comisiei , JO L 185, 25.7.2000, p. 27.

[10] Adoptarea în 1999 de către Comisie a unui regulament de introducere a unor controale mai stricte pentru ciupercile necultivate originare din 23 de ţări terţe, Regulamentul (CE) nr. 1635/2006 al Comisiei, JO L 306, 7.11.2006, p. 3 [versiunea reformată a Regulamentului (CE) nr. 1661/1999 al Comisiei, JO L 197, 29.7.1999, p. 17, astfel cum a fost modificat prin Regulamentul (CE) nr. 1627/2000 al Comisiei din 24 iulie 2000, JO L 187, 26.7.2000, p. 7; Regulamentul (CE) nr. 1621/2001 al Comisiei din 8 august 2001, JO L 215, 9.8.2001, p. 18; şi Regulamentul (CE) nr. 1608/2002 al Comisiei din 10 septembrie 2002, JO L 243, 11.9.2002, p. 7].

[11] Atlas privind depunerea cesiului în Europa după accidentul de la Cernobâl, Oficiul pentru Publicaţii Oficiale ale Comunităţilor Europene, Luxemburg 1998, număr de catalog CG-NA-16-733-29-C, ISBN 92-828-3140-X.

[12] JO L 371, 30.12.1987, p. 11. Regulament, astfel cum a fost modificat ultima dată prin Regulamentul (Euratom) nr. 2218/89 (JO L 211, 22.7.1989, p. 1).

[13] JO L 201, 30.7.2008, p. 1.

[14] JO L 82, 29.3.1990, p. 1.